Det er Arnt Hansen i Breimoveien 45 B som viser fram fenomenet.

– Det har aldri vært en slik bar-flekk midt på plenen før, sier Hansen og finner fram ei gardintrapp slik at fotografen kan få bedre oversikt. Snøfreseren har laget ei hardpakket skavl langs oppkjørselen. Fire-fem meter lenger inn på plenen er det en rund sirkel der snøen har tint vekk slik at gresset stikker fram. Er det antydning til spirer? Fotografen kan ikke styre nysgjerrigheten og klatrer opp på skavla. Derfra er ikke veien lang innover løssnøen på plenen.

– Hm, merkelig sier hun og børster av snøen etter sin lille ekspedisjon.

– Det må vel være en kumme eller et vannrør eller noe slikt med varme i under plenen? undrer hun.

Men huseieren har ikke tro på slike forklaringer.

– Det er ikke noe slikt under plenen så vidt jeg vet. Og som sagt, det har aldri vært slik før.

Så spørs det da, om Vefsn har hatt ukjente gjester på besøk. Vi får leve i troen så lenge, og ikke la oss affisere av at de nevnte kornsirklene mistet noe av sin mystikk da det ble påvist at sirklene kunne lages ved bruk av enkle verktøy. Kanskje kan noen på teknisk etat eller lesere med sans for å oppklare mystikk bidra til å løse mysteriet på Breimoen?